Det var et mirakel, at den nyfødte græd, ellers var hun aldrig blevet opdaget i skraldet

Kender du til sagen, tip os på 1224@eb.dk

To renovationsarbejdere på arbejde i morges fik deres livs chok, da de fandt en nyfødt pige i en affaldscontainer i Værebroparken i Bagsværd.

Sagen har vakt stor opsigt her til morgen, og politiet søger vidner og leder efter moderen til barnet.

Den ene, Milonja Zekovic, fortæller til Ekstra Bladet, hvordan han sammen med en kollega var i gang med at køre affaldscontainere ud fra opgangene klokken 06:20, da kollegaen smed noget skrald op i en af containerne, og mændene pludselig hørte noget gråd.

Lå helt nøgen

- Min kollega kiggede på mig og sagde, at der lå et lille barn. Jeg sagde, at det ikke kunne være rigtigt, men jo. Hun lå helt nøgen stadig med blod på. Vi blev bange for, at hun var kommet til skade og var derfor nervøse for at flytte på hende.

De to kolleger skyndte sig herefter at ringe efter en ambulance.

- Lægen i telefonen sagde, at vi skulle tage hende op og holde hende varm, ind til de kom.

Opgangen i Værebroparken hvor den nyfødte pige blev fundet i en affaldsskakt. Foto: Kenneth Meyer

Holdt hende varm

Milonja Zekovic greb det nærmeste i containeren, et henkastet flag, som han viklede barnet ind, imens han holdt hende i favnen.

- Så kom ambulancen, og lægen på stedet fik pigen. Kort efter sagde han til os, at hun var ok og nok skulle overleve. Jeg blev så lettet. Jeg kunne kun tænke på, om hun var ok, siger gårdmanden.

Da Ekstra Bladet møder ham cirka seks timer efter fundet af babyen, er han stadig chokeret.

- Jeg ryster stadig på hænderne, siger han.

Kollegaen, Carsten, er så rystet over episoden, at han er blevet sendt hjem fra arbejde.

Ejendomsleder, Willy Jensen, har dog forklaret til Ekstra Bladet, at Carsten har takket nej til krisehjælp.

Milonja Zekovic glæder sig over, at den lille pige græd nede i skraldet. Ellers havde de to aldrig opdaget hende.

- Jeg tør ikke tænke på, hvad der så var sket. Ambulancefolkene sagde, at hvis der var gået ti minutter mere, så ville babyen være død, siger han.

Gårdmanden fortæller, at pigen havde langt mørkt hår.

Ingen ved endnu, hvem moderen er. Københavns Vestegns Politi efterforsker sagen. Tlf: 4635 1448.

Grafikken er fjernet på grund af opdateringer på sitet.